DTAC บวกต่อ 3% รับข่าวกสทช.แบ่งไลเซนส์คลื่น 1800 MHz เป็น 9 ใบ
DTAC บวกต่อ 3% รับข่าวกสทช.แบ่งไลเซนส์คลื่น 1800 MHz เป็น 9 ใบ โดยล่าสุด ณ เวลา 11.21 น. ราคาอยู่ที่ 53.25 บาท เพิ่มขึ้น 1.75 บาท หรือ 3.40% สูงสุดที่ระดับ 53.50 บาท ต่ำสุดที่ระดับ 52.25 บาท มูลค่าการซื้อขาย 608.32 ล้านบาท
22 ม.ค. 2561

ผู้สื่อข่าวรายงานว่า ราคาหุ้น บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC ณ เวลา 11.21 น. ราคาอยู่ที่ 53.25 บาท เพิ่มขึ้น 1.75 บาท หรือ 3.40% สูงสุดที่ระดับ 53.50 บาท ต่ำสุดที่ระดับ 52.25 บาท มูลค่าการซื้อขาย 608.32 ล้านบาท

โดยราคาหุ้น DTAC ปรับตัวขึ้นต่อเนื่องเป็นวันที่ 2 หลังกสทช.ปรับหลักเกณฑ์การประมูลคลื่นความถี่ย่าน 1800 MHz โดยแบ่งคลื่นความถี่ทั้ง 45 MHz ออกเป็น 9 ใบอนุญาต ใบอนุญาตละ 5 MHz ราคาเริ่มต้นประมูลอยู่ที่ 12,485 ล้านบาท/ใบอนุญาต และให้โอเปอเรเตอร์แต่ละรายเป็นผู้เลือกว่ามีความต้องการใบอนุญาตกี่เมกะเฮิรตซ์ จากเดิมที่แบ่งเป็น 3 ใบอนุญาต ใบอนุญาตละ 15 MHz ราคาเริ่มต้นประมูลอยู่ที่ 37,457 ล้านบาท/ใบอนุญาต
ด้านนักวิเคราะห์บริษัทหลักทรัพย์ ทรีนีตี้ จํากัด เปิดเผยว่ากรณีดังกล่าวส่งผลดีต่อ DTAC เนื่องจาก DTAC เป็นผู้เสนอให้แบ่งเป็น 9 ใบอนุญาต ใบอนุญาตละ 5 MHz เพื่อให้วิศวกรทำงานได้ง่ายขึ้น สามารถเลือกช่วงความถี่ได้ ซึ่งจะเหมือนกับการประมูลคลื่น 2100 MHz ที่แบ่งเป็น 9 ใบอนุญาต ใบอนุญาตละ 5 MHz เช่นกัน โดยคาดว่า DTAC จะประมูลคลื่น 1800 MHz อย่างน้อย 2 ใบอนุญาต รวมเป็น 10 MHz เนื่องจากหากน้อยกว่านี้จะไม่เอื้อต่อการทำ 3G และ 4G
อนึ่ง ราคาหุ้น DTAC เมื่อวันศุกร์ (19 ม.ค.) ปรับเพิ่มขึ้น 2.50 บาท หรือคิดเป็นเพิ่มขึ้น 5.10% ปิดตลาดที่ 51.50 บาท มูลค่าการซื้อขาย 1,195.64 ล้านบาท